በሶማሊያ 56 ሺህ  የሚጠጉ ህጻናት በድርቅና ጦርነት እየተሰቃዩ መሆኑን ተመድ አመለከተ
በሶማሊያ 56ሺህ የሚጠጉ ህጻናት በድርቅና ጦርነት እየተሰቃዩ መሆኑን  የተባበሩት  መንግሥታት ድርጅት  አስታወቀ ።የተባበሩት መንግሥታት ድርጅት ያወጣው መረጃ እንደሚያመለክተው በሶማሊያ 56 ሺህ የሚሆኑ ህጻናት ለድርቅና  ለጦርነት  በከፍተኛ ደረጃ  ተጋላጭ በመሆናቸው ምክንያት መሠረታዊ ፍላጎታቸውን  ማግኘት አልቻሉም ተብሏል ።በሶማሊያ አልሻባብ በሚያደርገው ጦርነትና በተፈጠረው የድርቅ አደጋ በዕየለቱ ለረሃብና ለተለያዩ ችግሮች  የሚሰቃዩ   ህጻናት   ቁጥር  እያደገ መጥቷል  ።በኬንያ የሚገኘው የተባበሩት መንግሥታት ድርጅት የህጻናት ጉዳይ ኤጀንሲ እንደገለጸው በሶማሊያ   56ሺህ  የሚሆኑ  ህጻናት በቂ  ህክምናና ምግብ ሳያገኙ በከባድ ስቃይ  ውስጥ ይገኛሉ ይህም ከባለፈው ዓመት ጋር  ሲነጻጻር  በ90 በመቶ ጨምሯል ተብሏል ። የዩኒሴፍ ቃል አቀባይ ማሪክሴ ሜርካዶ እንዳሉት በሶማሊያና አፍሪካ ቀንድ የተከሰተው ድርቅ የከፋ ቢሆንም ሰፊ የሞት አደጋ ያስከትላል ተብሎ እንደማይገመት ተናግረዋል፡፡ የእርዳታ ሠጭ ድርጅቶችና አንዳንድ ሃገራት የሶማሊያን ዜጎች ለመታደግ ጥያቄ በማቅረብ ላይ ናቸው፡፡ ኳታርም ድጋፍ ለማድረግ መወሰኗም ታውቋል፡፡     ዩኒሴፍ ባወጣው መረጃ በሶማሊያ ተደጋጋሚ ድርቅ ፣ረሃብና መፈናቀል አሁንም የሶማሊያ ስጋቶች ናቸው፡፡ በእነዚህም ምክንያት 615 ሺህ የሚጠጉ ሶማሊያውያን ከባለፈው ህዳር ወር ጀምሮ በተከሰተው ድርቅ ሳቢያ ከቦታቸው ተፈናቅለዋል፡፡  አብዛኞቹ ህፃናትና ሴቶች መሆናቸውንም ዩኒሴፍ አሳውቋል፡፡3 ሚሊዮን አርብቶ አደሮች የቀንድ ከብቶቻቸው የሚበሉት የግጦሽ ሳርና የሚጠጡት ውሃ በማጣታቸው  እንደሞቱም ተመልክቷል ፡፡የዓለም የጤና ድርጅት በበኩሉ ባወጣቸው መረጃዎች ከ25 ሺህ የሚበልጡ የሶማሊያ ዜጎች ለውሃ ወለድ በሽታዎች ተጋልጠዋል፡፡በሶማሊያ በተከሰተው ድርቅ በትንሹ የ524 ሰዎች ሞት መመዝገቡን አንድ የዓለም የጤና ድርጅት ተወካይ ተናግረዋል፡፡ በተበከሉ ምግቦችና መጠጦች የሚሞቱት ሰዎች 2.1 በመቶ ጨምሯል፡፡    የተባበሩት መንግሥታት ድርጅት እንዳለው በግምት 20 ሚሊዮን የሚጠጉ ሰዎች በሶማሊያ፣ ደቡብ ሱዳን፣ናይጀሪያና የመን ከበድ ያሉ  የሰብአዊ ቀውሶች የሚስተዋልባቸው ሃገሮች ናቸው፡፡  በሶማሊያ በተከታታይ  በሚካሄድ ጦርነትና  በአየር ንብረት  ለውጥ ምክንያት  በተከሰተ  የዝናብ እጥረት ምክንያት  12 ሚሊዮን የሚጠጋ ህዝብ ያላት ሶማሊያ ለድርቅና ረሃብ አደጋ ተጋልጠዋል፡፡ ( ምንጭ : ገልፍ ኒውስና ሲኤንኤን)